Document ID: 32014R1171

REGULAMENTUL (UE) NR. 1171/2014 AL COMISIEI
din 31 octombrie 2014
de modificare a anexelor I, III, VI, IX, XI și XVII la Directiva 2007/46/CE a Parlamentului European și a Consiliului de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (1), în special articolul 39 alineatul (2),
întrucât:
(1)
Directiva 2007/46/CE stabilește un cadru armonizat care cuprinde dispozițiile administrative și cerințele tehnice generale pentru vehicule noi. Prin Directiva 2007/46/CE, omologarea CE de tip a întregului vehicul a devenit obligatorie pentru toate categoriile de vehicule, inclusiv pentru cele produse în mai multe etape, în conformitate cu calendarul stabilit în anexa XIX la respectiva directivă.
(2)
Este necesar să se completeze cerințele din anexa XVII la Directiva 2007/46/CE privind procedura de urmat în timpul omologării CE de tip în mai multe etape pentru a permite ca această procedură să fie pe deplin operațională. Anexele I, III și IX la Directiva 2007/46/CE trebuie, de asemenea, să fie modificate pentru a asigura legătura între diferitele etape ale producției unui vehicul fabricat în mai multe etape.
(3)
Regulamentul (CE) nr. 661/2009 al Parlamentului European și al Consiliului (2) a prevăzut abrogarea mai multor directive și înlocuirea acestora cu regulamentele corespunzătoare ale Comisiei Economice pentru Europa a Organizației Națiunilor Unite (CEE-ONU). Având în vedere abrogarea, prin Regulamentul (CE) nr. 661/2009, a celor mai multe dintre aceste directive începând cu 1 noiembrie 2014, este adecvată actualizarea mențiunilor relevante din anexa VI la Directiva 2007/46/CE.
(4)
Este adecvată corectarea anexei IX la Directiva 2007/46/CE pentru a asigura coerența numerotării utilizate în diferitele modele de certificate de conformitate pentru rubricile referitoare la masa în stare de funcționare și la masa reală. De asemenea, este necesar să se clarifice în anexa XI faptul că sistemele de tetiere sunt obligatorii numai pentru vehiculele din categoria M1.
(5)
Prin urmare, Directiva 2007/46/CE ar trebui modificată în consecință.
(6)
Este necesar să se acorde suficient timp producătorilor să își adapteze vehiculele la noile cerințe referitoare la procedura de omologare de tip în mai multe etape și să modifice certificatul de conformitate, astfel cum este prevăzut de prezentul regulament.
(7)
Măsurile prevăzute în prezentul regulament sunt conforme cu avizul Comitetului tehnic pentru autovehicule,
ADOPTĂ PREZENTUL REGULAMENT:
Articolul 1
(1) Anexele I, III, VI, IX și XI la Directiva 2007/46/CE se modifică în conformitate cu anexa I la prezentul regulament.
(2) Anexa XVII la Directiva 2007/46/CE se înlocuiește cu textul din anexa II la prezentul regulament.
Articolul 2
Omologările de tip ale noilor tipuri de vehicule se acordă în conformitate cu Directiva 2007/46/CE, astfel cum a fost modificată prin prezentul regulament.
Pentru toate vehiculele noi, producătorii eliberează certificate de conformitate în conformitate cu Directiva 2007/46/CE, astfel cum a fost modificată prin prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2016. La cererea producătorilor adresată autorității de omologare, prezentul regulament se poate aplica înainte de această dată.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 octombrie 2014.

Labels: 7
8